Forpligtelse til offentlig tjeneste i henhold til Rådets forordning (EØF) nr. 2408/92

Forlængelse og fornyet ændring af den offentlige tjeneste på ruten Hof-Bayreuth-Frankfurt am Main

(2001/C 113/07)

1. Forbundsrepublikken Tysklands regering har besluttet på ny at ændre forpligtelsen til offentlig tjeneste på ruten Hof-Bayreuth-Frankfurt am Main, der er pålagt i medfør af bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet, som blev offentliggjort i De Europæiske Fællesskabers Tidende C 199 af 25. juni 1998, og ændret i EFT C 348 af 5. december 2000.

2. Forpligtelsen til offentlig tjeneste vedrører følgende:

2.1. Rute

Ruteflyvning på strækningen Hof-Bayreuth-Frankfurt am Main,

eller alternativt

Ruteflyvning på strækningen Hof-Frankfurt am Main.

2.2. Mindste beflyvning

Mindst tre returflyvninger dagligt fra mandag til fredag med mulighed for forbindelse til andre flyruter fra Frankfurt am Main. Dette krav skal opfyldes hele året - mellem jul og nytår er det muligt at nedsætte antallet af beflyvninger.

2.3. Kapacitet

Der kræves mindst 540 siddepladser om ugen (36 siddepladser gange 3 daglige beflyvninger gange 5 hverdage) mellem Hof-Bayreuth-Frankfurt am Main eller alternativt mellem Hof-Frankfurt am Main. Dette krav gælder hele året.

2.4. Fartplan

Beflyvningen gennemføres i tidsrummet 6.00 fra Hof og 22.30 til Hof. Ved beflyvning af flyvepladsen i Bayreuth skal alle flyvninger med undtagelse af den seneste flyvning fra Hof (med ankomst til Frankfurt am Main kl. 20.10) mellemlande i Bayreuth.

Alternativt kan alle beflyvninger foretages uden mellemlanding i Bayreuth på ruten Hof-Frankfurt am Main.

Følgende ankomst- og afgangstidspunkter er reserveret i Frankfurt am Main:

ankomst Frankfurt:

kl. 7.30

kl. 11.40

kl. 20.10

afgang Frankfurt:

kl. 8.30

kl. 17.30

kl. 20.45

2.5. Flytype

Ruten skal beflyves af fly med trykkabine, som har tilladelse til at befordre mindst 36 passagerer.

Luftfartsselskabernes opmærksomhed henledes på de tekniske og driftsmæssige vilkår på flyvepladserne Hof og Bayreuth (jf. Forbundsrepublikken Tysklands "Luftfahrthandbuch"). De kan få nærmere oplysninger om de særlige vilkår for udnyttelsen af flyvepladsen Bayreuth ved henvendelse til Bayerns Statsministerium for Økonomi, Trafik og Teknologi (telefon (089) 21 62-27 08, telefax (089) 21 62-25 88).

2.6. Billetpriser

Den maksimale fulde enkeltbilletpris for en flyvning mellem Hof eller Bayreuth mod Frankfurt am Main må ikke overstige den maksimale fulde enkeltbilletpris for en flyvning mellem Nürnberg og Frankfurt am Main med mere end 5 %. Den maksimale fulde enkeltbilletpris for en flyvning mellem Nürnberg og Frankfurt am Main lå i februar 2001 på 347 DEM.

Der skal foreligge interline-aftaler efter IATA-reglerne, der omfatter transittariffer.

2.7. Kommercialisering

Der skal ved kommercialiseringen anvendes mindst et edb-reservationssystem.

2.8. Driftens kontinuitet

Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 2 % af det anslåede antal flyvninger om året.

3. Udbud

Fællesskabets luftfartsselskaber gøres opmærksom på følgende:

Hvis Bayerns Statsministerium før Økonomi, Trafik og Teknologi senest den 1. oktober 2001 ikke har modtaget skriftlig meddelelse fra noget luftfartsselskab om, at det har til hensigt at starte ruteflyvning den 1. november 2001 i henhold til forpligtelsen til offentlig tjeneste og uden at anmode om økonomisk kompensation, har Tyskland i medfør af proceduren i artikel 4, stk. 1, litra d), i ovennævnte forordning besluttet at begrænse adgangen til et enkelt luftfartsselskab for denne rute og - efter udbud - at give luftfartsselskabet retten til at beflyve ruten fra den 1. november 2001.

Der vil blive offentliggjort en udbudsmeddelelse i De Europæiske Fællesskabers Tidende i henhold til artikel 4, stk. 1, litra d), i forordning (EØF) nr. 2408/92.

Yderligere oplysninger kan indhentes hos: Bayerische Staatsministerium für Wirtschaft, Verkehr und Technologie D - 80525 München Telefon (089) 21 62-23 92 of 21 62-23 50 Telefax (089) 21 62-25 88.

4. Disse forpligtelser til offentlig tjeneste erstatter forpligtelserne indeholdt i Kommissionens meddelelse, som er offentliggjort i De Europæiske Fællesskabers Tidende C 199 af 25. juni 1998 og ændret i EFT C 348 af 5. december 2000.